### | | | | --- | --- | | | | | --- | | **Byråd** 30. januar 2018 Sagsnr. 710-2014-50677 Dok.nr. 710-2018-17744 Sagsbehandler DPMFHA | | 11.                 Nye regler vedrørende forenklet sagsbehandling og udlån af hjælpemidler - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Serviceloven |

###

**SAGENS INDHOLD**

Byrådet skal i denne sag tage
stilling til, om nye regler i lovgivningen vedrørende forenklet sagsbehandling
ved vurdering af ansøgning om hjælpemidler samt midlertidig udlån af
hjælpemidler skal være gældende fra 1. februar 2018 i [adresse].

Fra 1. januar 2018 giver
ændringer i servicelovens § 113 a og bekendtgørelse om hjælp til anskaffelse af
hjælpemidler og forbrugsgoder efter serviceloven mulighed for, at Byrådet kan
beslutte at forenkle sagsbehandlingen ved vurderingen af:

· nye ansøgninger om hjælpemidler i enkle og entydige sager (f.eks.
en borger med synshandicap, der søger om blindestok)

· sager om reparation af hjælpemidler.

Ændringerne i lovgivningen
medfører, at visitationen ved behandlingen af disse sager kan benytte tro- og
loveerklæring i stedet for f.eks. at indhente lægelig dokumentation.

Derudover er det fra 1. januar
2018 tilføjet i servicelovens § 113 b, at Byrådet kan beslutte, at borgere med
midlertidige funktionsnedsættelser kan låne hjælpemidler af kommunen i en
tidsbegrænset periode. På nuværende tidspunkt er det alene borgere med varige
funktionsnedsættelser, der kan få stillet hjælpemiddel til rådighed.

**VURDERING**

Social og Sundhed vurderer, at anvendelse af [adresse] og
loveerklæring vil gøre sagsbehandlingen mindre bureaukratisk og vil forkorte
sagsbehandlingstiden for den enkelte borger.

Endvidere vurderer Social og Sundhed, at borgere med en
midlertidig funktionsnedsættelse kan have gavn af at låne hjælpemidler. Det kan
f.eks. være en borger, der har behov for at låne en el-scooter i et par måneder
i forbindelse med et genoptræningsforløb efter en operation.

**ØKONOMI**

Såfremt de foreslåede ændringer
vedtages, vil udgifterne til indkøb af hjælpemidler løbende blive fulgt i
forbindelse med budgetopfølgninger. Det er usikkert, hvor mange nye borgere,
der vil benytte muligheden for at søge om midlertidig lån af hjælpemidler. Da
der primært vil være tale om lån af hjælpemidler, som kan genbruges, forventes
merudgifter dog at blive minimale.

**INDDRAGELSE**

Social og Sundhed har på møder 13. og 18. december 2017
orienteret henholdsvis Ældrerådet og Handicaprådet om, at Byrådet skal tage
stilling til de nye regler. Begge råd anbefaler, at de nye regler skal være
gældende i [adresse].

**INDSTILLING**

Direktøren for Social og Sundhed indstiller til Byrådet:

1. At de nye regler i serviceloven og bekendtgørelsen vedrørende forenklet
sagsbehandling skal være gældende fra 1. februar 2018 i [adresse].

2. At de nye regler i serviceloven vedrørende midlertidigt udlån af
hjælpemidler skal være gældende fra 1. februar 2018 i [adresse].

**BESLUTNING**

***Social- og Sundhedsudvalget, 9. januar 2018:***

Fraværende:Ingen

Indstilles godkendt.

***Økonomiudvalget, 23. januar 2018:***

Fraværende:Ingen

Indstilles godkendt.